Игра на вируси - Майко мила!
Публикувано на 6 септември, 2016 Елисавета Белобрадова 3
Домът Ланистър (девиз: Ланистър винаги повръщат това, което са изяли)
Виждаме весело, жизнерадостно семейство, което не подозира какво го грози. Всъщност, семейството САМО ИЗГЛЕЖДА весело и жизнерадостно. След първите минути зрителите бързо разбират, че майката е невротична, истерична и склонна към крясъци. Бащата е негативно настроен към живота и в поведението му се наблюдава доза цинизъм, комбиниран с депресия, а децата са като всички деца в реалността – непоносими. И все пак, това семейство живее, смее се (малко нервно), работи, децата капризничат и всичко е наред.
Една нощ, докато боровете шумят заплашително, а майката е на работа на другия край на България, бебето… започва да повръща, повалено от коварния вирус от Дома на Севера, изпратен вероятно посредством таен пратеник – друго дете на детска площадка. Бебето на дома Ланистър пада жертва на подли кроежи, вдига температура и предизвиква небивала паника.
Страховитото нападение се осъществява без съмнение в петък, часът е вечерен – всеки опитен родител знае, че тогава се случват всички тези неща.
И така, бебето започва да повръща и майката разбира за това дистанционно. Започват телефонни обаждания на педиатри, бащата трепери в стрес, бебето повръща веднъж, два пъти, 3…4…5… паниката нараства, майката изгаря в чувство за вина, но нищо не може да направи.
Следват дни на повръщане, температура и наложена диета с кралски бисквити и солети. След дълго отсъствие, майката най-сетне се връща у дома, възседнала кон. Тя дори успява да сготви и да прегърне децата си, които я поглеждат със съмнение, защото не са я виждали от толкова отдавна, че е възможно да не е тя, а някоя натрапница, която няма дом и се възползва от възможността за покрив над главата.
Щом се завръща, се установява, че бебето е отслабнало като клечка, има дълбоки кръгове под очите и жалейно плаче за домати и мляко, но е на диета въпреки владелческия си статут.
Епизодът завършва със сцена на особена жестокост (забранена за хора до 73 годишна възраст) – всички ядат домашни виенски шницели и салата, само бебето се навърта със солета в ръка около масата на клечавите си, тънки крачка и тъжно приплаква за шницел. Всички гузно ядат и гледат настрани.
Шницелите са изядени. Шестгодишното лекомислено е погълнало един шницел, хляб, много домати, диня и два шоколадови бонбона. В 23 часа вечерта се оплаква от остри болки в стомаха. Майката дава уверено хапче и всички си лягат . В 23.15 часа се чува пронизителен писък в тъмнината и домът Ланистър скача на краката си, за да установи, че подът на стаята е залят от ветрилообразен потоп от парчета шницел, диня, домати, бонбони и други неща.
Шестгодишното държи в ръцете си леген, трепери, плаче и повръща. И пищи, разбира се, защото повръща за първи път в живота си. Убедено е, че ще умре и писъците му се носят из цялата къща. Бебето чува зова на сестра си и на свой ред започва самоотвержено да пищи, просто така. За подкрепа. Бащата се провиква от хола: „КОЙ ПИЩИ!!!“ и майката отговаря: „ВСИЧКИ!!!!“
Тийнейджърката седи на леглото, гледа как сестра ѝ повръща, слуша писъците, гледа майка си как маже с парче хартия, а бащата тича по джапанки, и реве от смях. Тихо, разбира се, за да не вбеси някой истински. (По-късно майката ще се сети за този смях и ще си запише да я изпрати далеч на север, като съпруга на свиреп и безмилостен лорд, който не пуска парното в замъка и държи всички чиниии да се мият на ръка със студена вода).
След много перипетии и часове претрепване, всичко е избърсано, чаршафите – сменени, пижамите – и те. Къщата утихва, Шестгодишното се е наповръщало и спи. Бебето спи, бащата спи и тинейджърката спи.
Само майката не спи. Тя повръща.
Като всяка майка и силна владетелка, тя изчаква всички да се успокоят и установява, че ѝ е лошо. Половин час по-късно повръща.
Повръща чисто, спретнато, без излишни шумове. Тихо, елегантно и сърцераздирателно, надвесена над тоалетната чиния, тя пропилява поредния шницел.
И започва да повръща.
Повръща върху блузата на майка си, върху собствената си блуза и върху сестра си – Шестгодишното, което се провиква: „Аууууу, гадост, ще повърна!!!“. После се сеща, че и то вече е повръщало, потупва бебето по главата с ръка, омазана с повръщано, и успокоително му казва: „Няма страшно, и аз повръщах“.
Следва сърцераздирателна сцена. Бащата моли за милост, иска да има рожден ден.
Майката се прибира вкъщи с бебето , а той остава в ресторанта да яде изморено салата с другите две деца. Настроението е смразяващо. Северът властва над душите на Дома Ланистър.
6. Естествена разръзка
Скоро всички са по леглата – в пет сутринта тийнейджърката чука на вратата на родителите си с бледно лице и обявява, че повръща. Всички са леко отегчени. Майката вече се е възстановила и насочва тинейджърката, махвайки безчувствено с ръка – „Иди и повръщай в банята. Внимавай да не изцапаш“. Бебето се събужда. Следват часове на дискомфорт.
Майката получава диария. Никой не го интересува. Отношенията в Дома са видимо охладнели поради крайното физическо изтощение на членовете на кралското семейство. Бащата с раздразнение казва на възлюблената си, която във всеки друг момент би прегърнал със страст, да престанеда се оплаква и продължава да гледа новините. Тя плаче. Но отслабва с един килограм. Ден по- късно се разбира, че бебето е заразило бабите. Никой не чувства състрадание, всички са по-скоро раздразнени. Целите на Севера са постигнати.
Над дома тегне хлад и глад. Клечавото бебе се е възстановило и поглъща астрономически количества храна, като се опитва да натъпче в устата си праскова, пиле с ориз и бисквита едновременно. Никой не спазва предписанията на педиатъра за внимателно десетдневно захранване със сухар.
Бащата е съсипан от толкова много диарии и повръщане, майката е отслабнала. Всички са изморени. Единствената утеха на Дома е, че разпратените от тях гарвани, носещи Вируса, са достигнали градовете отвъд морската шир, заразили са всички и Халееси повръща, заедно с драконите си и всичките си подчинени. Това спира атаките ѝ за две години напред и носи радост и благоденствие на изтощеното, но иначе все така злонравно семейство Ланистър.
„Игра на вируси“ 2016 завършва. Героите са силно обезводнени, но поне никой не е умрял, изтърбушен или прояден от вирус-бродник. Какви ужаси вещае следващият (летен) сезон – предстои да узнаем.
#бебе#вирус#диария#жена#игра#ланистър#лято#майка#мъж#повръщане#тийндейжър
20 октомври, 2016 at 3:01 pm
И ГоТ фенка, на всичкото отгоре! I want us to be friends; p :))
Viliana Ivanova
29 октомври, 2016 at 5:13 pm
Тази мрачна история внесе лъч радост в тегавото ми неделно дежурство. След като станах от земята и избърсах сълзите, не мога да не благодаря!
8 декември, 2016 at 10:33 pm
Това е едно от най-забавните неща ,които някога съм чела